Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**ХУУЛЬЧИЙН ЭРХ ЗҮЙН БАЙДЛЫН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Хуульчийн эрх зүйн байдлын тухай хуулийн 62 дугаар зүйлд доор дурдсан агуулгатай 62.6 дахь хэсэг нэмсүгэй:

“62.6.Монголын Өмгөөлөгчдийн холбооны гишүүн, өмгөөлөгчөөс Монголын Хуульчдын холбооны гишүүний татварыг давхардуулан авахгүй.”

**2 дугаар зүйл.**Хуульчийн эрх зүйн байдлын тухай хуулийн дараах зүйл, заалтыг доор дурдсанаар өөрчлөн найруулсугай:

**1/11 дүгээр зүйлийн 11.1.1 дэх заалт:**

“11.1.1.шүүх хуралдааны нарийн бичгийн дарга, шүүгч, прокурор, нотариатч, өмгөөлөгчийн туслах;”

**2/55 дугаар зүйл:**

**“55 дугаар зүйл.Хуульчийн сургалт зохион байгуулах**

55.1.Хуульчийн үргэлжилсэн болон ёс зүйн сургалтыг жилд нэгээс доошгүй удаа зохион байгуулна.

55.2.Хуульчийн үргэлжилсэн сургалтын агуулга нь Монгол Улсын олон улсын гэрээ, конвенц, шинээр батлагдсан хууль тогтоомжийг таниулах, хуульчийн мэргэжлийн ур чадвар, мэдлэг, ёс зүйг нэмэгдүүлэх, хуулийг нэг мөр ойлгож хэрэглэх дадал төлөвшүүлэхэд чиглэгдэнэ.”

**3 дугаар зүйл.**Энэ хуулийг 2024 оны ... дугаар сарын ...-ны өдрөөс эхлэн дагаж мөрдөнө.

Гарын үсэг

ТАНИЛЦУУЛГА

Хуульчийн эрх зүйн байдлын тухай хуульд нэмэлт, өөрчлөлт оруулах тухай

Хэрэг хянан шийдвэрлэх ажиллагаанд оролцох эрх бүхий хуульчдад /шүүгч, прокурор, өмгөөлөгч, нотариатч, бусад хуульч/ олон улсын гэрээ конвенцын ойлголт мэдлэгийг нэмэгдүүлэхэд чиглэсэн арга хэмжээ, уг асуудлыг хуульчийн үргэлжилсэн сургалтын хөтөлбөрт тусгах хөшүүрэг бий болгохоор хуулийн 55 дугаар зүйл буюу хуульчийн үргэлжилсэн сургалт зохион байгуулах гэсэн хэсэгт хуульчийн үргэлжилсэн сургалтын агуулга нь Монгол Улсын олон улсын гэрээ, конвенц, шинээр батлагдсан хууль тогтоомжийг таниулах, хуульчийн мэргэжлийн ур чадвар, мэдлэг, ёс зүйг нэмэгдүүлэх, хуулийг нэг мөр ойлгож хэрэглэх дадал төлөвшүүлэхэд чиглэгдэх агуулга бүхий зохицуулалт нэмэхээр боловсрууллаа.

Түүнчлэн, Улсын Их Хурлаас 2019 онд баталсан Өмгөөллийн тухай хууль, Өмгөөллийн тухай хуулийг дагаж мөрдөх журмын тухай хуульд **Өмгөөллийн тухай хуулийг баталсантай холбогдуулан Хуульчийн эрх зүйн байдлын тухай хуулийг боловсронгуй болгох, өмгөөлөгч давхар гишүүнчлэлийн татвар, хураамж төлдөггүй байхаар холбогдох хуулийн төслийг боловсруулахын Засгийн газарт даалгасны дагуу хуульч, өмгөөлөгчийн хураамжийг давхардуулан авахгүй байх зохицуулалтыг бий болгохоор тусгалаа.**